Grondbesetting: Gesin op kleinhoewe leef in vrees oor ‘opswepery’Argieffoto: Maroela Media ŉ Gesin wat op ŉ kleinhoewe naby Dannhauser in KwaZulu-Natal woon, leef “dag en nag in vrees” nadat sowat 300 mense van die gemeenskap hul grond onwettig beset het. Die VF Plus het Vrydag in ŉ verklaring gesê die besetters het glo bokke, skape, hoenders en gereedskap gesteel terwyl twee polisiebeamptes en ŉ ANC-raadslid glo bloot net gestaan en toekyk het. “Die eienaar van die kleinhoewe, Leon Ackerman, woon saam met sy vrou en ander familielede, wat kinders insluit, op die grond,” het Lourie Bosman, die party se woordvoerder oor grondsake, gesê. “Die situasie is tans baie plofbaar en die gesin word daagliks met die dood gedreig deur mense in die omgewing wat die gesin glo sewe dae kennis gegee het om die grond te verlaat. Vandag is die gesin aangesê dat mense van die omgewing ŉ ‘petisie’ onderteken wat lui dat hulle sewe dae tyd het om hul grond te verlaat.” Volgens Bosman het dié mense aan die gesin gesê die polisie het goedkeuring vir die petisie verleen en dat die ANC in Pietermaritzburg dit “wettig sal maak”. “Volgens die Ackermans het sowat 300 mense, gewapen met onder meer kieries en kapmesse, hul grond Maandag beset nadat ŉ plaaslike ANC-raadslid hulle glo aangehits het om dit te doen.” Ackerman het die polisie op Dannhauser gebel en twee polisiebeamptes het opgedaag wat glo saam met die ANC-raadslid bloot gestaan en toekyk het hoe die mense die geboue plunder. Meer as 50 bokke, skape en hoenders asook toerusting is na bewering weggedra. “Lede van die polisiekantoor op Dannhauser het daarna glo geweier om ŉ klag te aanvaar en die gesin het die plaaslike veediefstaleenheid om hulp genader. Van die vee is die afgelope week teruggevind en ŉ aantal mense is in hegtenis geneem.” Volgens die Ackermans is dié mense later weer vrygelaat, na bewering in opdrag van ŉ senior polisiebeampte van die provinsie. “Die VF Plus het die week ingegryp deur die plaaslike veiligheidsnetwerke van die boere te aktiveer om die Ackermans te help indien dit nodig sou wees. Die gesin sal ook bygestaan word om ŉ klag by ŉ ander polisiekantoor in te dien aangesien die polisie op Dannhauser steeds weier om te help, en die leier van die VF Plus, dr. Pieter Groenewald, sal die aangeleentheid op hoogste vlak met die polisie opneem.” Bosman het gesê hierdie gebeure onderstreep die onkunde wat tans op grondvlak heers oor die ANC-regering se besluit oor onteiening sonder vergoeding en die uiters plofbare situasie wat geskep word wanneer hierdie onkunde uitgebuit en aangeblaas word deur opruiende politieke uitsprake.